Varmepumper går som varmt brød. Efterspørgslen på den energieffektive måde at opvarme huset på er steget i løbet af de seneste år. Ikke mindst siden prisen på gas er skudt i vejret. Blandt andet derfor bliver der igen åbnet for muligheden for at søge tilskud fra Energistyrelsen til en ny varmepumpe. I alt bliver 300 millioner gjort tilgængelige til danskerne, som de kan søge om at få en del af. Pengene skal bruges på generelle energiforbedringer. Det fortæller Troels Hartung, chefkonsulent hos TEKNIQ Arbejdsgiverne, som repræsenterer over 4.000 virksomheder indenfor el, vvs og metal: - Vi forventer, at puljen i denne omgang vil støtte skrotningen af 10-12.000 naturgas- eller oliefyr, siger han. Krigen i Ukraine kan mærkes Efterspørgslen i Nordjylland er også vokset markant. Det er situationen hos Nørhalne VVS et godt eksempel på. Her bliver Allan Kristensen hver dag ringet op af nordjyder, der gerne vil skifte til en varmepumpe. - Krigen i Ukraine har fået folk til at ringe. Vi får dagligt fire-fem henvendelser fra folk, der gerne vil have besigtiget deres anlæg, siger han i videoen her: Yderligere midler er nødvendige Selvom at 300 millioner nu skal hjælpe danskerne med at blive endnu mere energieffektive, er det ikke nok. Det mener Troels Hartung. - Vi forventer dog også, at interessen for at skrotte sit fyr er øget så kraftigt, at tilskudspuljen  ikke står mål med interessen. Der er med andre ord behov for yderligere midler i tilskudspuljen, siger han. Danskerne kan ansøge om tilskud fra den 16. marts via Energistyrelsen .

Opsummering:
Efterspørgslen på varmepumper stiger stadigt. Men snart er det muligt at få penge til hjælp til energi-forbedringer.